Radio Alise Plus ēterā ziņas “Pasaulē, Latvijā, Latgalē”, studijā Juris Saukāns.
========================================== 
========================================== Dnipropetrovskas apgabala administrācijas vadītājs Valentīns Rezničenko šodien paziņoja, ka nedēļas nogalē notikušajā Krievijas raķetes triecienā deviņstāvu dzīvojamai ēkai Ukrainas pilsētā Dnipro nogalināto cilvēku skaits pieaudzis līdz 35, upuru vidū ir divi bērni, 75 cilvēki ievainoti, to skaitā 14 bērni, bet vēl 35 cilvēku liktenis nav zināms, viņus meklē glābēji.  Pilsētā izsludinātas trīs dienu sēras. Naktī uz pirmdienu Krievijas karaspēks ar raķetēm apšaudīja Ukrainas dienvidaustrumu pilsētas Zaporižjas infrastruktūru, nodarot postījumus un ievainojot trīs cilvēkus,  tajā skaitā divus bērnus deviņu un piecpadsmit gadu vecumā, saziņas platformā "Telegram" ierakstījis Zaporižjas pilsētas padomes sekretārs Anatolijs Kurtevs.
==========================================
Nepālā šodien ir sēru diena pēc tam, kad vakar Nepālas centrālajā daļā avarēja lidmašīna ar 72 cilvēkiem. Lidsabiedrības "Yeti Airlines" lidmašīna bija ceļā no Katmandu uz Pokharu. Neviens izdzīvojušais nav atrasts, paziņoja policija. ========================================= Jēkabpilī daļa iedzīvotāju var atgriezties savās mājās, bet ir jābūt gataviem nepieciešamības gadījumā atkal evakuēties, videoierakstā sociālajos tīklos sacīja novada domes priekšsēdētājs Raivis Ragainis. Šodien ūdens līmenis bija krities, taču ledus masa joprojām rada spiedienu uz dambi. Šorīt elektroapgāde drošības apsvērumu dēļ joprojām bija atslēgta aptuveni 160 AS "Sadales tīkls" klientiem Jēkabpils novadā. Plūdu dēļ drošības nolūkos elektroapgāde bija pārtraukta kopumā 397 klientiem Jēkabpils pilsētā un apkārtnē. Valsts prezidents Egils Levits pozitīvi novērtējis situācijā iesaistīto atbildīgo pušu labo sadarbību, ierakstā "twitter.com" viņš norādīja, ka Jēkabpils pašvaldība un visi dienesti "strādā optimāli un valdības un pašvaldības sadarbība ir ļoti laba", apņemoties sekot situācijas attīstībai.
=======================================
Piektdien Rēzeknē iecerēts Latgales atbrīvošanas cīņu 103.gadadienas piemiņas pasākums. Latvijas atbrīvošanas cīņās noslēdzošais posms bija Latgales atbrīvošanas kaujas, bet Rēzeknes atbrīvošana tajās bija nozīmīgs posms. Piemiņas pasākumus plkst.12 ievadīs dievkalpojums Rēzeknes Vissvētākās Jēzus Sirds Romas katoļu katedrālē, sekos gājiens no katedrāles uz Miera ielas kapiem, piemiņas brīdis un ziedu nolikšana pie obeliska Latgales atbrīvošanas kaujās kritušajiem karavīriem. Atceres pasākumi ar ziedu nolikšanu un jauno zemessargu zvēresta ceremoniju turpināsies pie pieminekļa "Vienoti Latvijai". 
==========================================Ar 17. janvāri spēkā stājas grozījumi Daugavpils domes saistošajos noteikumos, kas paredz palielināt pabalstu bērna uzturam audžuģimenēm, kuru aprūpē ir bāreņi un bez vecāku gādības palikuši bērni. Turpmāk šādas audžuģimenes, kuru aprūpē ir bērni līdz 7 gadu vecumam, saņems ikmēneša pabalstu 245,00 eiro apmērā līdzšinējo 215,00 vietā, savukārt, audžuģimenes, kurās ir bērni līdz 18 gadu vecumam, saņems 288,00 eiro līdzšinējo 258,00 vietā. Pabalstu piešķiršanu Daugavpilī deklarētajām ģimenēm koordinē pašvaldības iestāde “Sociālais dienests”.
==========================================
Ziņu apskatu “Pasaulē, Latvijā, Latgalē” pēc publikāciju materiāliem sagatavoja radio Alise Plus informācijas un ziņu dienests ar "Sabiedrības Integrācijas Fonda" atbalstu, radio Alise Plus studijā bija Juris Saukāns.